Basmala
Basmala (arab. بَسْمَلَة = basmalah), arba bismilach (arab. بِسْمِ ٱللَّٰهِ = Bi-smi llāh – ‘Dievo vardu’) – islamo religinės formulės „Vardan Dievo, Maloningojo, Gailestingojo“ (arab. بِسْمِ ٱللَّٰهِ ٱلرَّحْمَٰنِ ٱلرَّحِيمِ = bi-smi llāhi r-raḥmāni r-raḥīmi) sudedamoji dalis. Tai viena svarbiausių islamo frazių, kuria musulmonai pradeda „gerus darbus“ (pvz., kasdienę maldą). Basmala naudojama daugumos šalių, kuriose islamas yra oficiali religija arba daugiau nei pusė gyventojų yra musulmonai, konstitucijose, įprastai tai pirmoji frazė preambulėje. Tokios šalys: Afganistanas, Bahreinas, Bangladešas, Brunėjus, Egiptas, Iranas, Irakas, Kuveitas, Libija, Maldyvai, Pakistanas, Saudo Arabija, Tunisas ir Jungtiniai Arabų Emyratai. Basmala pradedamos beveik visos (išskyrus devintą) Korano dalys (suros). Musulmonų nesutarimas dėl basmalos įtraukimo į Korano tekstą buvo išspręstas po 1924 m. Kairo leidimo, kuriame ji įtraukta kaip pirmoji al Fatichos eilutė (ajatas). Manoma, kad islamiškoji basmala yra susijusi su ankstesniais frazės variantais, vaizduotais V–VI a. arabų įrašuose. Arabų kaligrafijoje basmala yra labiausiai paplitęs motyvas (labiau nei šahada).